KOMISJONI MÄÄRUS (EL) 2019/88,

18. jaanuar 2019,

millega muudetakse Euroopa Parlamendi ja nõukogu määruse (EÜ) nr 396/2005 II lisa seoses teatavates toodetes esinevate atseetamipriidi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,

ning arvestades järgmist:

(1) Atseetamipriidi jääkide piirnormid on sätestatud määruse (EÜ) nr 396/2005 II lisas.

(2) Seoses kasutusloa andmisega toimeainet atseetamipriidi sisaldava taimekaitsevahendi kasutamiseks lauaoliivide ja õli tootmiseks ette nähtud oliivide puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivat jääkide piirnormi.

(3) Selline taotlus esitati ka atseetamipriidi kasutamiseks odra ja kaera puhul.

(4) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(5) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige ohtu tarbijatele ja vajaduse korral ka ohtu loomadele, ning esitas põhjendatud arvamuse jääkide kavandatud piirnormide kohta (2). Toiduohutusamet edastas kõnealuse arvamuse taotlejale, komisjonile ja liikmesriikidele ning tegi selle üldsusele kättesaadavaks.

(6) Toiduohutusamet jõudis oma põhjendatud arvamuses järeldusele, et kõik andmenõuded on täidetud ja et jääkide piirnormide muudatused, mida taotleja soovib, on tarbijaohutuse seisukohalt vastuvõetavad vastavalt Euroopa 27 spetsiifilist tarbijarühma käsitlevale hinnangule tarbijate kokkupuute kohta. Toiduohutusamet võttis arvesse kõige uuemat teavet aine toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuse ainega kõigi seda ainet sisaldavate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(7) Seoses toimeainele atseetamipriidile antud heakskiidu pikendamisega kooskõlas Euroopa Parlamendi ja nõukogu määrusega (EÜ) nr 1107/2009 (3) esitas toiduohutusamet järeldused kõnealust toimeainet pestitsiidina kasutamise riskihindamist käsitleva vastastikuse eksperdiarvamuse kohta, (4) milles pakuti välja uued toksikoloogilised näitajad. Alaline taime-, looma-, toidu- ja söödakomitee leppis nendes näitajates kokku 13. detsembril 2017 (5).

(8) Vastavalt määruse (EÜ) nr 396/2005 artiklile 43 palus komisjon toiduohutusametil hinnata riske, mis võivad tarbijale kaasneda praegu kehtivate atseetamipriidi jääkide piirnormidega, pidades silmas väiksema akuutse standarddoosi kehtestamist.

(9) Toiduohutusamet tegi oma põhjendatud arvamuses (6) kindlaks, et probleemid esinevad õunte, pirnide, virsikute, peakapsa, hiina lehtnaeri, kähara lehtkapsa ja söödakapsa, salatite, endiiviasiguri, spinati, hariliku portulaki, varspeedi ja varsselleri tarbimisel. Liikmesriikidega konsulteeriti selliste võimalike alternatiivsete heade põllumajandustavade suhtes, millega võiks vältida vastuvõetamatut riski tarbijatele. Liikmesriigid pakkusid välja alternatiivseid häid põllumajandustavasid kõikide asjaomaste toodete jaoks, välja arvatud hiina lehtnaeris, kähar lehtkapsas ja söödakapsas ning varsseller, mille puhul peaks jääkide piirnormideks olema kehtestatud asjakohased määramispiirid.

(10) Toiduohutusamet jõudis järeldusele, et sileda endiiviasiguri puhul ei ole teave jääkide piirnormi kohta täielikult kättesaadav ja riskijuhtidel tuleb asjaolusid täiendavalt kaaluda. Kuna alternatiivse hea põllumajandustavaga seoses tarbijate jaoks ohtu ei ole, tuleks kõnealuse toote puhul sätestada määruse (EÜ) nr 396/2005 II lisas jääkide piirnorm toiduohutusameti poolt kindlaksmääratud tasemel. See piirnorm vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet.

(11) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi arvesse võetud.

(12) Seepärast tuleks määrust (EÜ) nr 396/2005 vastavalt muuta.

(13) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(14) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 13. augustist 2019. Õli tootmiseks ette nähtud oliivides, lauaoliivides, odras ja kaeras sisalduva atseetamipriidi suhtes kohaldatakse seda alates 13. veebruarist 2019.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 18. jaanuar 2019 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda aadressil http://www.efsa.europa.eu:

„Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats“ (Põhjendatud arvamus atseetamipriidi jääkide teatavate problemaatiliste piirnormide hindamise kohta ning kehtivate piirnormide muutmise kohta lauaoliivide, õli tootmiseks ette nähtud oliivide, odra ja kaera puhul), EFSA Journal 2018;16(5):5262.

(3) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(4) „Conclusion on the peer review of the pesticide risk assessment of the active substance acetamiprid“ (Järeldused toimeaine atseetamipriidi pestitsiidina kasutamise riskihindamist käsitleva vastastikuse eksperdiarvamuse kohta), EFSA Journal 2016;14(11):4610.

(5) Review report for the active substance acetamiprid (Toimeaine atseetamipriidi läbivaatamise aruanne) (SANTE/10502/2017 Rev. 4).

(6) „Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats“ (Põhjendatud arvamus atseetamipriidi jääkide teatavate problemaatiliste piirnormide hindamise kohta ning kehtivate piirnormide muutmise kohta lauaoliivide, õli tootmiseks ette nähtud oliivide, odra ja kaera puhul), EFSA Journal 2018;16(5):5262.